62021CJ0675_INF
Απόφαση του Δικαστηρίου (έβδομο τμήμα) της 16ης Φεβρουαρίου 2023 –Strong Charon
(Υπόθεση C‑675/21) (
1
)
«Προδικαστική παραπομπή – Κοινωνική πολιτική – Μεταβίβαση επιχειρήσεων – Διατήρηση των δικαιωμάτων των εργαζομένων – Οδηγία 2001/23/EΚ – Πεδίο εφαρμογής – Άρνηση του διαδόχου εργοδότη να αναγνωρίσει τη μεταβίβαση της σύμβασης εργασίας – Έννοια της “μεταβίβασης” – Έννοια της “οικονομικής οντότητας” – Έλλειψη συμβατικού δεσμού μεταξύ του μεταβιβάζοντος και του διαδόχου εργοδότη»
1.
Κοινωνική πολιτική – Προσέγγιση των νομοθεσιών – Μεταβιβάσεις επιχειρήσεων – Διατήρηση των δικαιωμάτων των εργαζομένων – Οδηγία 2001/23 – Πεδίο εφαρμογής – Μεταβίβαση – Έννοια – Κριτήρια – Έλλειψη συμβατικού δεσμού μεταξύ του μεταβιβάζοντος και του διαδόχου εργοδότη – Δεν ασκεί επιρροή
(Οδηγία 2001/23 του Συμβουλίου, άρθρο 1 § 1, στοιχείο βʹ)
(βλ. σκέψεις 42, 43, 45, διατακτ. 1)
2.
Κοινωνική πολιτική – Προσέγγιση των νομοθεσιών – Μεταβιβάσεις επιχειρήσεων – Διατήρηση των δικαιωμάτων των εργαζομένων – Οδηγία 2001/23 – Πεδίο εφαρμογής – Επιχείρηση που παρέχει υπηρεσίες επιτήρησης και αντικαθίσταται, από τον πελάτη, για την παροχή των ίδιων υπηρεσιών, από νέα επιχείρηση – Επαναπρόσληψη από την τελευταία επιχείρηση πολύ μικρού αριθμού εργαζομένων της πρώτης επιχείρησης – Επαναπροσληφθείς εργαζόμενος ο οποίος δεν διαθέτει τις αναγκαίες γνώσεις και δεξιότητες για την παροχή των υπηρεσιών στον εν λόγω πελάτη – Μη ανάληψη ενσώματων ή άυλων αγαθών – Δεν περιλαμβάνεται
(Οδηγία 2001/23 του Συμβουλίου, αιτιολογική σκέψη 3 και άρθρο 1 § 1)
(βλ. σκέψεις 47-58, διατακτ. 2)
Διατακτικό
1)
Η οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων,
έχει την έννοια ότι:
η έλλειψη συμβατικού δεσμού μεταξύ του μεταβιβάζοντος επιχείρηση ή εγκατάσταση ή τμήμα επιχειρήσεως ή εγκαταστάσεως και του διαδόχου εργοδότη είναι άνευ σημασίας για την απόδειξη της ύπαρξης μεταβίβασης κατά την έννοια της οδηγίας αυτής.
2)
Το άρθρο 1, παράγραφος 1, της οδηγίας 2001/23
έχει την έννοια ότι:
δεν μπορεί να εμπίπτει στο πεδίο εφαρμογής της οδηγίας μια περίπτωση όπου επιχείρηση πάροχος υπηρεσιών, η οποία διέθεσε σε έναν εκ των πελατών της -για την κάλυψη των αναγκών του- ομάδα αποτελούμενη από ορισμένο αριθμό εργαζομένων, αντικαθίσταται με πρωτοβουλία του πελάτη, προκειμένου αυτός να λάβει τις ίδιες υπηρεσίες από νέα επιχείρηση πάροχο υπηρεσιών και, αφενός, η τελευταία επαναπροσλαμβάνει έναν μικρό μόνο αριθμό των εργαζομένων που αποτελούσαν την ως άνω ομάδα, χωρίς οι εν λόγω εργαζόμενοι να διαθέτουν τις ειδικές γνώσεις και δεξιότητες οι οποίες είναι απολύτως αναγκαίες για την παροχή των υπηρεσιών στον συγκεκριμένο πελάτη και, αφετέρου, ο νέος πάροχος υπηρεσιών δεν κρατά τα ενσώματα ή άυλα αγαθά που θα ήταν απαραίτητα για τη συνέχιση της παροχής των υπηρεσιών.
(
1
)	EE C 148 της 4.4.2022.